ראש הממשלה בנימין נתניהו: &quotהמצב הביטחוני טוב מבעבר"
למעלה מיממה לאחר כניסת הפסקת האש לתוקפה, מסר הערב (רביעי) ראש הממשלה בנימין נתניהו הצהרה לכלי התקשורת, בה התייחס למצב הביטחוני בדרום. לדבריו, המצב כעת טוב מבעבר.
"אנו עוקבים מקרוב אחר יישום הפסקת האש בשטח, ואנחנו ערוכים לכל מקרה שהיא תופר" אמר נתניהו, "צה"ל נמצא בשטח בכוחות מתוגברים כדי לתת מענה לכל תרחיש. בכל מקרה, סביב יישובי עוטף עזה נשארו כוחות שלא היו שם לפני המבצע, וזאת כדי לתת הגנה טובה יותר לתושבי האזור".
לדבריו, "מצבם הביטחוני של תושבי האזור טוב יותר מבעבר. במשך השנים האחרונות חפר חמאס מערכת של מנהרות במטרה לבצע פיגועים נגד אזרחי ישראל. יצאנו מהשטח רק לאחר שצה"ל וידא שכל המנהרות עליהן ידענו והמנהרות שחשפנו תוך כדי המבצע הושמדו".
"חמאס בנה גם מערך רקטות שנועד לפגיעה המונית באזרחי ישראל. 'כיפת ברזל', יחד עם משמעת הברזל של אזרחי ישראל, מנעה את המהלך הזה" אמר נתניהו.
"בנוסף, סיכלו צה"ל והשב"כ את הפיגועים שחמאס תכנן דרך הים, האוויר והקרקע. בכל האירועים חיילי צה"ל הגנו בגופם על אזרחי ישראל ומנעו פיגועים. תודת העם כולו נתונה לחיילנו הגיבורים. אנחנו פועלים כדי לתת מענה טכנולוגי למניעת חפירת מנהרות הטרור".
נתניהו הודה ללוחמים ואמר: "אני רוצה להודות לכל החיילים שפעלו מתוך אמונה בצדקת הדרך. אני מצדיע לכם. העם כולו מצדיע לכם. הנהגנו את המערכה מתוך אחריות, שיקול דעת ומתוך מחשבה איך להבטיח את ביטחונם של אזרחי ישראל וחיילי צה"ל".
נתניהו דחה את טענות כנגד צה"ל: "צה"ל הוא צבא נפלא וחזק. אני דוחה את הטענות האנונימיות כנגד הצבא. כל העם עם צה"ל בימי שגרה ומלחמה. אני גאה שיש לנו צבא כזה. אני גאה להיות ראש ממשלה של עם כל כך מלוכד ומאוחד שהפגין נתינה ואהבה לתושבי הדרום ולצה"ל".
"אני אשוחח עם כל המשפחות השכולות ואני מחבק אותם. כבן למשפחת השכול אני מכיר את כאבם. אנחנו נעמוד לצד משפחות החיילים הפצועים. בנוסף, אני רוצה להודות למזכיר המדינה האמריקני שאמר אמש כי על עזה להיות מפורזת מנשק. זו אמירה חשובה. שוחחתי איתו הצהריים והייתה שיחה טובה".
"רק עכשיו כשהכתבים הזרים יוצאים מעזה מתאפשר להם להביא את התמונה האמתית מתוך הרצועה שהחמאס מנע מהם עד עכשיו להפיץ".
לאחר מכן הראה נתניהו לכתבים הזרים דיווחים של כתבים זרים על ירי רקטות של חמאס מתוך אזורים מאוכלסים.